Az elmúlt két napban példátlan mértékű összefogás alakult ki a Notre-Dame katasztrófája miatt: egymást érik az adományok francia nagyvállalatoktól, milliárdosoktól, vagy éppen Szegedtől, a buliba pedig most beszállt az egyik legnagyobb videójátékokat fejlesztő és kiadó cég, a francia Ubisoft is.

A cég 500 ezer eurót ajánlott fel a székesegyház helyreállítására, a gémerek számára viszont ennél sokkal fontosabb lehet, hogy átmenetileg ingyenessé tették a Párizsban játszódó Assassin's Creed Unity-t, hogy mindenki megtapasztalhassa az épület által nyújtott élményt. A játékot erre a linkre kattintva lehet megszerezni, kizárólag pécén.

Fotó: Twitter / @joeparlock

Érdekes módon egyébként a játék közvetlenül is segíthet majd a Notre-Dame újjáépítésében, ugyanis bár a játékbeli épület nem volt tökéletes mása a most leégett katedrálisnak, rendkívül részletesen lett leképezve, ezt pedig alapul lehet majd venni a munkálatok során.

(Polygon)